Regionsudvalgets resolution om "bekæmpelse af mund- og klovsygen"

(2002/C 107/01)

REGIONSUDVALGET har -

under henvisning til Europa-Kommissionens arbejdsprogram for 2001 (KOM(2001) 28 endelig) og Regionsudvalgets politiske prioriteter,

under henvisning til bølgen af offentlig bekymring i medlemsstaterne i kølvandet på kogalskabskrisen (BSE) og det nylige udbrud af mund- og klovsyge samt i lyset af de beslutninger, som er taget om disse spørgsmål, især Rådets beslutning af 4. december 2000 om at forbyde brug af kødmel i foder,

ud fra den betragtning, at der er en debat undervejs i EU-institutionerne om nye retningslinjer for den fælles landbrugspolitik og det nødvendige i en tilgang, hvor der tages nøje hensyn til den regionale dimension - en debat, som følger op på den støtte, der på Biarritz-topmødet (september 2000) blev udtrykt til en "diversificeret og sikker europæisk fødevaremodel af høj kvalitet",

ud fra den betragtning, at Det Europæiske Råd i Stockholm opfordrer Rådet og Europa-Parlamentet til at sørge for, at der inden udgangen af 2001 træffes en afgørelse om etablering af en europæisk fødevaremyndighed,

Regionsudvalget

fastslår, at BSE og mund- og klovsyge er to helt forskellige problemfelter, som dog klart påviser behovet for en reform af den fælles landbrugspolitik, der tager højde for hensynet til forbrugerbeskyttelsen, fødevaresikkerheden, miljøet og dyrevelfærden. EU bør straks tage skridt til at fremme produktionen af vegetabilske proteiner til foderbrug. Regionsudvalget har taget initiativ til at nedsætte en arbejdsgruppe, som snart vil fremlægge sine konklusioner, der vedrører både foder, produkters sporbarhed, kravene til fødevaresikkerheden og forbrugeroplysning i tilgængelig form;

mener, at BSE afslører nogle grundlæggende problemer, som vedrører fødevaresikkerheden og selve udformningen af den europæiske landbrugsmodel, som Regionsudvalget tidligere har udtalt sig om;

mener dog ikke, at mund- og klovsygen påvirker fødevaresikkerheden, men viser, at der er problemer med den sundhedsmæssige og økonomiske håndtering af denne frygtede dyreepidemi;

ønsker i lyset af den nuværende krise med mund- og klovsyge, at alle regioner, medlemsstater og EU tager skridt til at sikre en hurtig og beslutsom indsats for at forebygge en gentagelse,

anmoder Europa-Kommissionen og EU's ministerråd om at tage følgende hensyn i deres politik til bekæmpelse af mund- og klovsyge:

tage den generelle problematik omkring vaccination op til ny vurdering og især tillade brug af nødvaccination i beskyttelsesøjemed i regioner, som er ramt af mund- og klovsyge, på anmodning af en medlemsstat;

- efterlyser en grundig undersøgelse af årsagerne til den hurtige spredning af sygdommen (flytning af dyr, ulovlig transport, forsømmelser hos visse operatører, utilstrækkelig kontrol med besætningernes sundhedstilstand, bedrifternes størrelse, landmændenes uddannelse osv.) for at fastlægge, hvilke foranstaltninger der skal træffes med henblik på at begrænse udbredelsen;

opfordrer Kommissionen og landbruget til af hensyn til dyrenes velfærd og for at begrænse sygdommens spredning at ændre reglerne for transport af levende dyr, således at antallet af transporter reduceres og de tilbagelagte afstande afkortes; EU bør ikke gennem sin støtte tilskynde til transport af levende dyr;

ønsker, at alle regioner og medlemsstater går sammen om at drage alle, der er impliceret i smugleri og ulovlig transport af dyr og kødvarer, til ansvar;

kræver, at der afsættes flere midler til forskning i udvikling af en ny vaccine, der gør det muligt at skelne mellem vaccinerede og sygdomsbærende dyr;

noterer med tilfredshed Den Stående Veterinærkomités beslutning om at tillade nødvaccination af meget værdifulde dyr og sjældne racer, herunder tyre, der anvendes til kunstig insemination, og eksotiske dyr i zoologiske haver;

ønsker, at der hurtigt træffes passende foranstaltninger for at opgøre epidemiens økonomiske konsekvenser for landmændene, sektoren som sådan, aktiviteterne i landdistrikterne, især turismen, således at der kan ydes kompensation under hensyntagen til regionale og lokale særtræk;

opfordrer Kommissionen til at arbejde for, at EU's handelspartnere anlægger en bevidst regional tilgang til handels- og importrestriktioner, således at regioner, som ikke er ramt af mund- og klovsyge kan opretholde deres eksport;

pålægger formanden at fremsende denne resolution til Rådet, Europa-Parlamentet og Kommissionen.

Bruxelles, den 5. april 2001.

Jos Chabert

Formand for

Regionsudvalget